Ya꞉su eyo꞉ kaluka꞉isalemo꞉ wa꞉ka sa꞉laki a꞉la꞉sio꞉,
“Ne henfelo꞉ wema꞉ ho꞉leno꞉ ne.
Kalu abeyo꞉ nelo꞉ kudu yab a꞉no꞉ sololi amio꞉ mo꞉sia꞉mela꞉ib.
Ko꞉sega mela꞉no꞉lo꞉ dimia꞉sen ho꞉len a꞉no꞉ e amio꞉ doma꞉ib.”
A꞉la꞉sa꞉labiki Fa꞉lisi kalu iliyo꞉ emo꞉wo꞉ a꞉la꞉sio꞉,
“Ge kalu we o꞉ngo꞉ka꞉ a꞉la꞉bo꞉ kalab amio꞉ go꞉no꞉na꞉ma꞉la꞉ sahandalowab.
Gilo꞉ to o꞉leaundo꞉ sa꞉lab a꞉namio꞉ halaido꞉wo꞉ aundo꞉ma dowab ko꞉lo꞉,
kaluka꞉isaleyo꞉ mo꞉tili da꞉ba꞉ib.”
Ya꞉su eyo꞉ a꞉ma꞉la꞉ sa꞉laki,
“Hendele no꞉no꞉n ne,
kalu we o꞉ngo꞉ka꞉ a꞉la꞉likiyo꞉ kalaba fanda so꞉lo꞉l.
Mo꞉wo꞉ nelo꞉ mio꞉wo꞉ a꞉la꞉ta꞉ga꞉ nelo꞉ ha꞉na꞉no꞉wo꞉ ne asulo꞉ ko꞉lo꞉,
to nilo꞉ so꞉lo꞉l we mada hendele.
Ko꞉sega nelo꞉ mio꞉wo꞉ a꞉la꞉ta꞉ga꞉ nelo꞉ ha꞉na꞉no꞉wo꞉ gio꞉ mo꞉asulo꞉ ko꞉lo꞉lab.
Giliyo꞉ aloba꞉dakiyo꞉,
henfelo꞉ kaluwa꞉lo꞉ asulab a꞉na ilikiyo꞉,
nolo꞉ aloba꞉da꞉sen.
Niyo꞉ kaluka꞉isale imilig nowo꞉ mo꞉aloba꞉da꞉sen.
Ko꞉sega niyo꞉ kaluwo꞉ aloba꞉dalega,
to nilo꞉ saefa꞉ a꞉no꞉ hendele doma꞉ib.
Mo꞉wo꞉ ne nina꞉liyo꞉ mo꞉so꞉l.
Do nelo꞉ iliga꞉fo꞉ e ne o꞉lia꞉ so꞉l.
Gili ele saefa꞉ a꞉namio꞉,
kalu a꞉la꞉ma꞉lo꞉ to sa꞉lab a꞉no꞉ imilalega,
to a꞉no꞉ hendele sa꞉lab a꞉la꞉liki widakigab.
Ne kalu we o꞉ngo꞉ka꞉ a꞉lakiyo꞉ no꞉no꞉no꞉ kalaba wido꞉l.
A꞉la꞉ta꞉ga꞉ Do nelo꞉ iliga꞉fo꞉ eyo꞉lo꞉ ne kalaba widakigab.”
A꞉la꞉sa꞉labiki,
iliyo꞉ emo꞉wo꞉ a꞉la꞉dabu ba꞉ba꞉,
“Go꞉lo꞉ o꞉ba saba?”
Ya꞉su eyo꞉ a꞉ma꞉la꞉ sa꞉laki,
“Giliyo꞉ ne mo꞉asulo꞉ a꞉la꞉ta꞉ga꞉ Dowo꞉lo꞉ mo꞉asulo꞉.
Giliyo꞉ ne asulo꞉ kibo꞉bowo꞉,
Dowo꞉lo꞉ asulumabe” a꞉la꞉sio꞉.
Ya꞉su e Godeya꞉ malilo꞉ aya iliki,
kaluka꞉isaleya꞉lo꞉ molelo꞉ to꞉lola꞉sen anib a꞉namio꞉,
to we a꞉na wida꞉len.
Ko꞉sega ene ho꞉lendeyo꞉ semo꞉fa꞉la꞉dowo꞉ ko꞉lo꞉,
kalu imilig noma꞉yo꞉ e mo꞉walilima꞉nikiyo꞉ mo꞉ta꞉li.
Ya꞉su eyo꞉ imo꞉wo꞉ wa꞉ka widakiyo꞉ a꞉la꞉sio꞉,
“Ne gio꞉ ta꞉ta꞉ga꞉ ha꞉na꞉no꞉ ko꞉lo꞉ giliyo꞉ ne kelema꞉ib.
A꞉la꞉ta꞉ga꞉ gio꞉ mogago꞉ dimida꞉li ha꞉na꞉la꞉ga꞉ soma꞉ib.
Nelo꞉ ha꞉na꞉no꞉ a꞉namio꞉,
gio꞉ mia꞉no꞉wo꞉ mo꞉lilo꞉.”
Yu misa꞉ kalu iliyo꞉ Ya꞉suwa꞉lo꞉ to sa꞉lab a꞉no꞉ da꞉da꞉sa꞉ga꞉ egelebo꞉ a꞉la꞉nenelo꞉,
“Elo꞉ sa꞉lakilo꞉,
‘nelo꞉ ha꞉nab amio꞉ gio꞉ mia꞉no꞉wo꞉ mo꞉ililo꞉’ a꞉la꞉do꞉ sa꞉lab a꞉no꞉ waga sa꞉lakigaba꞉le?
E enena꞉ma꞉la꞉ sana soma꞉no꞉ a꞉la꞉li sa꞉lakigaba?”
Ya꞉su eyo꞉ towo꞉ kudu sa꞉lakiyo꞉ a꞉la꞉sio꞉,
“Gio꞉ ha꞉g wema꞉no꞉.
Ne iwalu haloma꞉no꞉.
Gio꞉ henfelo꞉ wema꞉no꞉lo꞉b.
Ne henfelo꞉ wema꞉no꞉maka꞉.
A꞉la꞉fo꞉ko꞉lo꞉ to we gimo꞉wo꞉ a꞉la꞉so꞉lo꞉l,
‘Gio꞉ mogago꞉ dimida꞉li ha꞉na꞉la꞉ga꞉ soma꞉ib.’
Kaluka꞉ a꞉la꞉do꞉ so꞉lo꞉l a꞉no꞉ no꞉no꞉n ne ko꞉lo꞉,
giliyo꞉ a꞉no꞉ mo꞉tili da꞉dalega,
gio꞉ mogago꞉ dimida꞉li ha꞉na꞉la꞉ga꞉ soma꞉ib.”
A꞉la꞉sa꞉labiki iliyo꞉ a꞉la꞉dabu ba꞉ba꞉,
“Kalu ge o꞉ba?”
Ya꞉su eyo꞉ a꞉ma꞉la꞉ sa꞉laki,
“Gimo꞉lo꞉ nilo꞉ tamin amilo꞉ sa꞉la꞉i ya꞉len a꞉no꞉ neka꞉.
Niyo꞉ man gililo꞉ dimidab konamio꞉ aloba꞉ma꞉no꞉ towo꞉ modo꞉ da꞉lab.
Ko꞉sega kalu nelo꞉ iliga꞉fo꞉ a꞉ma꞉yo꞉ to hendeleyo꞉ ko꞉lo꞉ sa꞉la꞉sen.
A꞉la꞉ta꞉ga꞉ to nilo꞉ e amilo꞉ dabu a꞉no꞉ niyo꞉ henfelo꞉ kaluka꞉isalemo꞉wo꞉ a꞉no꞉leko꞉ wido꞉l.”
Ya꞉su eyo꞉ ene Iya a꞉la꞉do꞉ sa꞉lab a꞉no꞉ iliyo꞉ mo꞉fanda asulabiki,
eyo꞉ imo꞉wo꞉ a꞉la꞉sio꞉,
“Giliyo꞉ Kalule Dowo꞉ e dulugu alitalikiyo꞉,
nilo꞉ Kalu weka꞉ a꞉la꞉do꞉ so꞉lo꞉l a꞉no꞉ no꞉no꞉n ne a꞉la꞉bo꞉ giliyo꞉ a꞉na asuluma꞉ib.
A꞉la꞉ta꞉ga꞉ niyo꞉ nanogo꞉ dimidakiyo꞉,
no꞉no꞉ndo꞉ asulab aumbo꞉ mo꞉kudu ha꞉naki,
Dowa꞉lo꞉ nemo꞉lo꞉ widab a꞉no꞉ ko꞉lo꞉ wida꞉seno꞉lo꞉b a꞉la꞉bo꞉ giliyo꞉ a꞉na asuluma꞉ib.
Nelo꞉ iliga꞉fo꞉ kalu a꞉no꞉ ne o꞉lia꞉ o꞉lo꞉l.
Ho꞉leno꞉ tambo nilo꞉ nanog dimido꞉l we,
elo꞉ asulab o꞉leau dimido꞉l ko꞉lo꞉,
eyo꞉ ne nina꞉liyo꞉ mo꞉ta꞉fo꞉gane.”
Ya꞉su elo꞉ to widab we da꞉dakiyo꞉,
kaluka꞉isale modo꞉wo꞉ e amio꞉ a꞉na tilidabu.